Farhan Azizan

Latar belakang

Selain dibesarkan di Kuala Lumpur, Farhan turut pernah dibesarkan di Taman Pelangi, Johor Bahru. Beliau pernah merantau hinggakan mempunyai keluarga angkat di Australia. Ayahnya berasal dari Kancut, Kedah manakala ibunya berasal dari Batu Pahat, Johor. 
Farhan pernah tinggal dan bersekolah di Johor, Pulau Pinang, Pahang, Negeri Sembilan dan Singapura. Beliau fasih berbahasa Mandarin disebabkan beliau pernah bersekolah di Sekolah Perempuan Peng Hua, Pulau Pinang selama empat tahun.
Beliau mempunyai kemahiran refleksologi dan mengait benang. Selain itu, beliau juga pernah menjadi ahli sukan menembak untuk negeri Pahang peringkat junior dalam tahun 1997 dan 1998. Beliau juga pernah menjadi pengajar kecergasan di pusat "Clark & Hatch" di Pulau Pinang pada tahun 2002.

Pendedahan bakat

Farhan yang tidak pernah mendapat latihan secara formal itu mula menyertai pertandingan nyanyian ketika berusia 12 tahun di Kuantan, Pahang dan ketika itu berusia 12 tahun. Beliau ketika itu mendapat tempat kedua dengan lagu bertajuk "Killing Me Softly" dan dikhabarkan ketika itu beliau tertelan gula-gula getah. Beliau juga pernah menyertai pertandingan Pesta Lagu Melayu Asli pada tahun 1999 dan pernah mewakili negeri Pahang. Walau bagaimanapun, beliau telah menarik diri atas sebab-sebab tertentu. 
Beliau  mula membuat persembahan di hotel sejak tingkatan lima dan hampir mendapat kontrak untuk menyanyi di sebuah hotel sebelum memasuki Akademi Fantasia. Sewaktu menyanyi di Hotel Sheraton, beliau pernah menambat hati seorang penerbit album yang pernah menerbitkan album kumpulan TLC dan mendapat tawaran membuat album Bahasa Inggeris di Amerika Syarikat. Tawaran itu ditolak memandangkan Farhan masih muda. 
Beliau juga merupakan "regular singer" bagi Seri Paduka Baginda yang Di Pertuan Agong ke-12, Tuanku Syed Sirajuddin Ibni Al-Marhum Syed Putra Jamalullail. Beliau juga pernah menyertai Bintang RTM dan Malaysian Idol untuk musim pertama dan kedua. Walau bagaimanapun, pencapaian paling tinggi ialah "40 teratas" bagi Malaysian Idol kedua.
Beliau meminati penyanyi Shirley Bassey, Chaka Khan dan Sheila Majid. Pelakon kegemarannya pula ialah P. Ramlee, Zain Ahmad, Zaiton, Saadiah, Siti Tanjung Perak, Umi Kalthom. Kebolehan beliau adalah membawakan muzik muzik klasik dengan husky vocalnya dan beliau meminati muzik bigband.

Maklumat lain

Makanan Kegemaran : Asam pedas 
Minuman Kegemaran : Teh O ais limau 
Filem Kegemaran : Pendekar Bujang Lapok 
Lagu Kegemaran : New York, New York 
Hobi : Menyanyi dan bersukan 
Zodiak : Leo 
Tinggi : 163 cm 
Berat : 55 kg 
Bangsa : Melayu

Penglibatan dalam Akademi Fantasia

Farhan diterima masuk untuk Akademi Fantasia musim keempat dan beliau adalah salah seorang daripada dua belas calon pelajar yang terpilih (daripada sepuluh orang yang diterima juri) untuk memasuki Akademi Fantasia setelah bersaing dalam konsert prelud bagi kelayakan tersebut. 
Beliau juga adalah salah seorang pelajar yang berjaya menuju ke peringkat akhir untuk musim kali ini bersama Faizal, Haziq, dan Velvet serta Lotter yang diserap masuk pada minggu ke-9. Pada 5 Ogos 2006, beliau memenangi tempat ketiga dalam Konsert Akhir Akademi Fantasia.
Di dalam akademi, Farhan dianggap sebagai kakak oleh pelajar-pelajar lain terutamanya pelajar yang muda seperti Salima, Zila, Haziq dan Amirul. Ini disebabkan beliau adalah pelajar perempuan yang paling tua dan sebagai seorang anak sulung, perkara tersebut tidak menjadi asing lagi. Walaupun beliau mempunyai vokal yang mantap dan disegani, beliau sering dikatakan bermasalah dari segi penyampaian emosi. Ramai yang berpendapat beliau enggan menunjukkan semua emosinya kerana bimbang orang akan dapat membaca rahsianya.

Kelab Sahabat Farhan

Kelab Sahabat Farhan atau Farhan Friends’ Club (FFrC) yang dilancarkan baru-baru ini bukan sekadar menjual nama Farhan semata-mata sebaliknya memberi pelbagai faedah kepada peminat yang menyertainya. Farhan Friend’s Club sudah pun merancang pelbagai aktiviti menarik untuk ahli yang mendaftar secara rasmi. FFrC dilancarkan secara besar-besaran pada 19 Ogos 2006 di Taman Tasik Titiwangsa.
Dengan yuran sebanyak RM68, setiap ahli berpeluang mengikuti pelbagai aktiviti yang membabitkan Farhan serta membolehkan ahli menikmati pelbagai keistimewaan yang disediakan kelab terbabit antaranya menikmati diskaun istimewa untuk pelbagai aktiviti seperti percutian, penginapan hotel dan makan di restoran yang terpilih di seluruh Malaysia. Ia juga menyediakan khidmat polisi insuran kemalangan diri serta kos perubatan sehingga RM2,000 untuk setiap ahlinya.
Setiap ahli akan diberikan sebuah kad khas yang akan membolehkan mereka menikmati segala kemudahan yang disediakan. Kad tersebut menggunakan ciri teknologi contact-less terkini yang mengandungi segala data keahlian dan juga boleh digunakan untuk tujuan lain.